擬古二章  其一
作者：程公許
朝代：宋

paragraphs: 剛風軼飛浮，叢霄隠寥闊。
其上仙者家，俯世塵漠漠。
慨我志遠遊，幽思無與豁。
披雲一長嘯，曾舉騎轇轕。
整袂謁靈君，授我一丸藥。
侍宴旬始宮，從遊紫虛閣。
琅函閟道帙，許我抽玉鑰。
玄期記三生，廣度有夙諾。
世氛日澒洞，帝念慘不樂。
願借萬里風，從君駕鸞鶴。
鞭雷揮斗柄，夔罔併縶縛。
掃清六合塵，景象囘閶闔。
帝命不可稽，侍晨司校錄。
永劫保澄明，何問癡仙愕。